29. august 2019

I medfør af § 37 stk. 1 i Forretningsordenen for Inatsisartut fremsætter jeg følgende spørgsmål til Naalakkersuisut.

**Spørgsmål til Naalakkersuisut:**

 **1. Hvad er det helt præcist for en aftale, der i efteråret 2017 er blevet indgået mellem Naalakkersuisut og Nieuernermik Ilinniarfik vedrørende opstart af de to nye uddannelser ”Økonomi og ressourcestyring” og ”International handel og marketing”?

2. Hvad er årsagen til, at der hverken er materiel eller bevillingsmæssig hjemmel til at opstarte uddannelserne, når det siden 2017 har været aftalt, at uddannelserne skulle opstartes?

3. Kan Naalakkersuisut bekræfte, at Uddannelsesdepartementet siden 2017 har været i løbende dialog med Nieuernermik Ilinniarfik vedrørende opstart af de to nye uddannelser?

4. Hvem har ifølge Naalakkersuisut ansvaret for, at 12 studerende alligevel ikke kan starte på deres ønskede uddannelse, og hvad mener Naalakkersuisut, at det skal have af konsekvenser for den eller de ansvarlige?

5. Kan Naalakkersuisut oplyse andet af interesse for sagen?**(Medlem af Inatsisartut Nivi Olsen, Demokraterne)

**Begrundelse**Mandag den 2. september skulle i alt 12 personer have været startet på Nieuernermik Ilinniarfik på to nystartede uddannelser i henholdsvis ”Økonomi og ressourcestyring” og ”International handel og marketing”.

Blot seks dage før deres uddannelsesstart, fik de optagne elever at vide, at deres uddannelse alligevel ikke bliver til noget.

Tilsyneladende er der uenighed mellem Nieuernermik Ilinniarfik og Naalakkersuisut om, hvor ansvaret skal placeres.

I et skriftligt svar til KNR oplyser forstander på Niuernermik Ilinniarfik Christel Lund Bøjler følgende:

*”Siden november 2017 har skolen arbejdet tæt sammen med departementet om at få startet de to uddannelser – men på intet tidspunkt fik skolen at vide af departementet, at bevillingen til de to uddannelser ikke var på plads i finansloven. Tværtimod har bestyrelsen gennem de seneste to år løbende haft dialog med departementet om finansiering, så det er meget overraskende, at det ikke er blevet sikret.”*[[1]](#footnote-1)

Hun bakkes op af bestyrelsesformanden for Niuernermik Ilinniarfik, Karsten Lyberth-Klausen, der udtaler følgende til Sermitsiaq.AG:

*”Der blev i november 2017 indgået en aftale mellem Naalakkersuisoq for Uddannelse og bestyrelsen om at starte uddannelserne i august 2019, og det er derfor kommet som en overraskelse at den bevillingsmæssige finansiering ikke er blevet sikret.”*[[2]](#footnote-2)

Omvendt siger Naalakkersuisoq for Uddannelse følgende i en pressemeddelelse udsendt af Naalakkersuisut den 27. august:

*”Det må simpelthen ikke ske, at en offentlig institution får udbudt uddannelser uden at lovgivningen på området overholdes.”*[[3]](#footnote-3)

Demokraatit mener, at der skal placeres et ansvar. Det er helt tydeligt for os, at der et eller andet sted er nogen, der har forsømt deres pligt, og det går nu ud over 12 uskyldige studerende.

Jeg ser på den baggrund frem til at modtage svar på mine spørgsmål i løbet af 10 arbejdsdage.

1. <https://knr.gl/da/nyheder/12-studerende-fik-en-lang-n%C3%A6se-deres-nye-uddannelser-er-aflyst> [↑](#footnote-ref-1)
2. <https://sermitsiaq.ag/faa-dage-foer-studiestartuddannelser-aflyses> [↑](#footnote-ref-2)
3. <https://naalakkersuisut.gl/da/Naalakkersuisut/Nyheder/2019/08/2708_ni_nuuk> [↑](#footnote-ref-3)